text: Eftersøgningen genoptaget
  24 april 2013 kl. 08.01
  Igen i dag bliver der søgt efter de to unge, der forsvandt mellem Juelsminde og Endelave, men de er formentlig omkommet.
  De to 18-årige mænd er fra lokalområdet, og politiet har talt med familierne i forsøg på at finde ud af, hvad der er foregået. Det har ikke bragt nogen forklaring på, hvorfor de begav sig ud på den hasarderede sejlads i gummibåd og i iskoldt, oprørt farvand.
  De to anses for omkommet.
  
  Søger på land og vand
  På Endelave leder de lokale langs kysten, og politiet er ude med hundepatruljer. Marinehjemmeværnet søger også i farvandet, men der er ikke længer eftersøgning fra luften.
  Gummibåden er fundet. Den var punkteret.
  De to unge sejlede ud fra Juelsminde mandag aften. De skulle mødes med en jævnaldrende mand, men de dukkede aldrig op. Deres bil er fundet efterladt i Juelsminde.
  